## Effektiv vareplassering for butikker eller lager

**Antall elever:**

Egner seg godt som par- eller gruppeoppgave (2–3 elever), men kan også løses individuelt.

**Tidsbruk:**

2-3 hele arbeidsdager

**Bakgrunn og mål med oppgaven:**

Måten varer er plassert på i en butikk eller på et lager har stor betydning for både effektivitet, sikkerhet og kundetilfredshet. Dersom ansatte må bruke tid på å lete etter varer, eller hvis kunder ikke finner det de leter etter, går det utover både arbeidsflyt og opplevelsen.

I denne oppgaven skal dere undersøke dagens plassering av varer og vurdere om den er effektiv og oversiktlig. Målet er å finne forbedringer som gjør det enklere for både ansatte og kunder å finne frem, og å foreslå konkrete endringer.

**Hvordan kan dere jobbe med oppgaven:**

1. **Observasjon**

Gå gjennom butikk- eller lagerområdet og noter hvordan varene er organisert. Vurder disse tingene og skriv ned det du/dere finner ut:

* + Er det lett å orientere seg?
	+ Er like varer samlet?
	+ Er det tydelig skilting?
	+ Er det noe som har en ulogisk plassering?
	+ Kan en annen type plassering føre til mersalg?
1. **Intervju ansatte**

Snakk med de som jobber i butikken eller på lageret. Still spørsmål som:

* + Hva fungerer godt med dagens oppsett?
	+ Hva oppleves som upraktisk eller ulogisk?
	+ Hvilke varer burde stå nærmere kassen eller utgangen?
	+ Er det en plassering som alltid er vanskelig å komme til når man skal fylle på varer eller lignende?
1. **Utarbeid forslag til forbedringer**
	* Lag en liste over mulige forbedringer.
	* Forklar hvorfor endringene vil gjøre arbeidet eller handelen mer effektiv.
	* Tenk på flyt, sikkerhet og oversikt.
2. **Lag en skisse av ny vareplassering**
	* Bruk papir eller digitale verktøy (f.eks. tegne i PowerPoint eller Canva).
	* Vis hva dere ville ha flyttet på, og hvorfor.
	* List opp hvilke effekter dere tror denne nye plasseringen vil gi.

**Presentasjon av resultatet:**

Når dere er ferdige med oppgaven, skal dere avtale et **kort møte med deres veileder, en eller flere ansatte eller leder** der dere går gjennom det dere har kommet frem til. Velg minst én av disse måtene for å presentere funnene deres:

1. **Skisse og forklaring:** Vis fram deres tegning av en forbedret vareplassering og forklar hvordan den fungerer.
2. **PowerPoint-presentasjon:** Gå gjennom funn, forbedringsforslag og skissen.
3. **Muntlig presentasjon:** Forklar kort og tydelig hvordan og hvorfor dere mener det bør gjøres endringer.
4. **Plakat eller visuell fremstilling:** Heng opp for visning i butikk eller pauserom.

**Tid til forbedringer etter fremleggelse:**

Når dere har fått tilbakemeldinger fra de som har sett på presentasjonen deres kan dere gjøre noen endringer på den for at den skal bli mer tilpasset arbeidsplassens behov. Sett av en halv til en arbeidsdag for å tilpasse forslagene etter tilbakemelding fra ansatte. Presenter den så på nytt eller gi resultatet til den dere blir enige om.

**Lykke til!**